钦定古今图书集成/理学汇编/文学典/第092卷 > 张简
## 钦定古今图书集成/理学汇编/文学典/第092卷 > 张简

按《明外史赵埙传》：“简字仲简，吴县人。初师张雨为道
士，隐居鸿山。元季兵乱，以母老归养，遂返儒服。洪武
三年，荐修《元史》。当元季，浙东西士大夫以文墨相尚，
每岁必联诗社，聘一二文章钜公若杨维桢辈主之，
四方名士毕至，䜩赏穷日夜，诗胜者辄有厚赠。临川
饶介为元淮南行省参政，居吴中，风流好客，豪于诗”，
自号“醉樵。”尝大集诸名士，赋《醉樵歌》，简诗第一，赠黄
金一饼，高启次之，得白金三斤，杨基又次之，犹赠一
镒。一时文会之盛，唐、宋以来未有也。